SL Uradni list Evropske unije C 60/15

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 60/07

Ta objava daje pravico do ugovora zoper vlogo za spremembo na podlagi člena 51 Uredbe (EU) št. 1151/2012 (1) Evropskega parlamenta in Sveta.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„MELVA DE ANDALUCÍA“

ES št.: ES-PGI-0105-0937-09.01.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis proizvoda — ☒ geografsko območje — ☒ dokazilo o poreklu — ☒ metoda pridobivanja —  povezanost — ☒ označevanje — ☒ nacionalne zahteve — ☒ drugo – preverjanje skladnosti s specifikacijo

2. Vrsta spremembe:

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 V specifikaciji se spremeni postavka B) OPIS PROIZVODA, da se dovoli uporaba slanice z vsebnostjo soli, ki je manjša od enega odstotka, kot tekočega medija:

Predlaga se odobritev uporabe slanice z vsebnostjo soli, ki je manjša od enega odstotka, kot tekočega medija za proizvod „Melva de Andalucía“, konzerviran v naravnem soku.

Surovina za konzerviranje je ista, tj. Auxis rochei in Auxis thazard, priprava pa neindustrijska in enaka konzerviranju z oljem, pri čemer se lastnosti proizvoda ne spremenijo. Razlika je le v tekočem mediju, ki je v tem primeru slana voda, v kateri se je proizvod kuhal, z vsebnostjo soli, ki je manjša od enega odstotka.

3.2 V specifikaciji se spremeni postavka C) GEOGRAFSKO OBMOČJE, ki se ji doda občina Chiclana de la Frontera:

Popravi se napaka, ki je bila v povzetku in specifikaciji ugotovljena v zvezi z občino Chiclana de la Frontera v provinci Cádiz. Ta občina je bila vključena v dokumentacijo, ki je bila Evropski komisiji predložena 29. junija 2004, a zaradi človeške napake ni bila vključena v dokumente za objavo.

3.3 Spremeni se besedilo postavke D) ELEMENTI, KI POTRJUJEJO LOKALNO POREKLO PROIZVODA:

Besedilo te postavke se spremeni, saj se je spremenil organ za presojo skladnosti; vključi se besedilo, ki opredeljuje zahtevane nadzorne postopke, vendar brez izrecne navedbe nadzornega organa, saj se ta lahko spreminja.

3.4 Spremeni se besedilo postavke E) OPIS POSTOPKA PRIDOBIVANJA PROIZVODA, da se vključi uporaba slanice kot tekočega medija za konzerviranje in določi oblika pakiranja:

Spremeni se besedilo točke PAKIRANJE, da se glasi:

„Izdelek je v obliki filejev, brez kože in kosti, v olju ali slanici, pakiran v valjastih ali pravokotnih kovinskih posodah ali steklenih kozarcih.“

3.5 Sprememba postavke G) PREVERJANJE SKLADNOSTI S SPECIFIKACIJO:

Zaradi uskladitve besedila s podatki, ki so bili sporočeni Evropski komisiji prek andaluzijskega sistema uradnega nadzora diferencirane kakovosti (sistema de control oficial de calidad diferenciada de Andalucía), ki je sestavni del večletnega načrta nadzora, se navede spletni naslov ministrstva za kmetijstvo, ribištvo in okolje regionalnega zakonodajnega sveta Andaluzije (Consejería de Agricultura, Pesca y Medio Ambiente de la Junta de Andalucía), na katerem se objavijo imena pravnih oseb, ki so pristojne za preverjanje skladnosti s specifikacijo.

3.6 V specifikaciji se spremeni besedilo postavke H) OZNAČEVANJE:

Besedilo, ki se mu doda logotip „Melva de Andalucía“, se spremeni:

Na nalepkah vseh podjetij, ki tržijo proizvod z zaščiteno geografsko označbo „MELVA DE ANDALUCÍA“, morajo biti na vidnem mestu navedeni besedilo „Indicación Geográfica Protegida“ (zaščitena geografska označba), logotip Evropske unije, ime „Melva de Andalucía“ in splošne določbe veljavne zakonodaje.

Vse oblike pakiranja, v katerih so trupci in fregatni trupci z zaščiteno geografsko označbo na voljo potrošnikom, morajo biti opremljene s serijsko oštevilčeno nalepko, ki jo je izdal regulativni organ. Embalaža se opremi z nalepko v samem obratu, in sicer tako, da je ni mogoče ponovno uporabiti.

3.7 Sprememba postavke I) ZAKONODAJNE ZAHTEVE:

Zakonska ureditev, navedena v specifikaciji, se uskladi z veljavno zakonodajo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„MELVA DE ANDALUCÍA“

ES št.: ES-PGI-0105-0937-09.01.2012

ZGO ( X ) ZOP ( )

1. Ime:

„Melva de Andalucía“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.7 – Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

Konzervirani fileji trupca in fregatnega trupca v naravnem soku ali oljčnem olju, proizvedeni z uporabo neindustrijskih postopkov.

Fileji se odlikujejo po čvrsti, gladki in sočni teksturi, prijetnem vonju in okusu, ki je značilen za plavo ribo.

Konzervirani fileji trupca in fregatnega trupca so na voljo v treh različicah glede na uporabljen tekoči medij, ki je lahko oljčno ali sončnično olje ali voda, v kateri so se fileji kuhali. Proizvod je pakiran v valjastih ali pravokotnih kovinskih posodah ali steklenih kozarcih.

3.3 Surovine (samo za predelane proizvode):

Uporabljena surovina so ribe vrst Auxis rochei in Auxis thazard s čvrstim, podolgovatim in zaobljenim trupom, kratkim gobcem in dvema jasno ločenima hrbtnima plavutma. So modrikaste ali modrikasto sive barve s srebrnkastim trebuhom in bočnim delom; koža je zelo trda in čvrsta ter popolnoma brez lusk, razen na zadnjem in bočnem delu trupa.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Uporabljajo se neindustrijski postopki konzerviranja, ki so v Andaluziji tradicionalni. Koža trupcev in fregatnih trupcev se odstranjuje ročno brez uporabe kemikalij; tako se pridobi proizvod vrhunske kakovosti, ki je belosivkaste barve in ohranja vse svoje značilnosti.

Kot tekoči medij se uporabljajo izključno slanica (z vsebnostjo soli, ki je manjša od enega odstotka) in oljčno ali sončnično olje.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Na nalepkah vseh podjetij, ki tržijo proizvod z zaščiteno geografsko označbo „Melva de Andalucía“, morajo biti na vidnem mestu navedeni besedilo „Indicación Geográfica Protegida“ (zaščitena geografska označba), ime „Melva de Andalucía“ in logotip Evropske unije. Poleg tega morajo vsebovati logotip zaščitene geografske označbe, ki je predstavljen v nadaljevanju in katerega uporaba je obvezna na vseh konzerviranih proizvodih „Melva de Andalucía“, zaščitenih z navedeno označbo.

Vse oblike pakiranja, v katerih so trupci in fregatni trupci z zaščiteno geografsko označbo na voljo potrošnikom, morajo biti opremljene s serijsko oštevilčeno nalepko, ki jo je izdal regulativni organ. Embalaža se opremi z nalepko v samem obratu, in sicer tako, da je ni mogoče ponovno uporabiti.

4. Kratka opredelitev geografskega območja:

Proizvodnja poteka na območju občin Almería, Adra, Carboneras, Garrucha in Roquetas de Mar v provinci Almería; Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda in Tarifa v provinci Cádiz; Almúñecar in Motril v provinci Granada; Ayamonte, Cartaya, Huelva, Isla Cristina, Lepe, Palos de la Frontera in Punta Umbría v provinci Huelva; Estepona, Fuengirola, Málaga, Marbella in Vélez-Málaga v provinci Málaga.

5. Povezanost z geografskim območjem:

5.1 Posebnosti geografskega območja:

Trupci in fregatni trupci se konzervirajo v obratih za konzerviranje, ki ležijo na geografskem območju proizvodnje, v skladu s specifikacijo, zlasti kar zadeva neindustrijsko proizvodnjo po metodah in postopkih, ki se uporabljajo že od antičnih časov in ki ohranjajo naravne značilnosti rib.

Postopek ročnega odstranjevanja ribje kože ima poseben pomen v proizvodnem procesu, ker ga opravljajo posebej za to izurjeni strokovnjaki, ta spretnost pa se tradicionalno prenaša iz roda v rod.

5.2 Posebnosti proizvoda:

Neindustrijski postopki, ki se uporabljajo pri konzerviranju trupcev in fregatnih trupcev „Melva de Andalucía“, omogočajo ohranitev vseh naravnih značilnosti rib, in sicer čvrste, gladke in sočne teksture, prijetnega vonja in okusa, značilnega za plavo ribo.

Surovina za konzervirani proizvod sta navedeni vrsti trupec in fregatni trupec; čeprav sta to selivski vrsti, se običajno zadržujeta v obalnih predelih navedenega geografskega območja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Začetki lovljenja selivskih vrst rib na jugu Španije segajo tri tisoč let v preteklost, ko so Feničani in Tartežani začeli loviti tune, fregatne trupce in skuše z majhnimi mrežami, preprostimi vršami in običajnimi trnki. Poleg ribolova je treba omeniti tudi pomen predelovalne industrije, za katero so bile te selivske vrste rib vir surovin in katere začetki segajo v prvo stoletje. Vse vrste tunov in skuš so predelovali obrati, ki so se razširili vzdolž celotne andaluzijske obale. Znamenite ruševine Baelo Claudia v Bolonii (Tarifa) s še vedno vidnimi ribniki so samo eden od primerov. Zato je v Andaluziji dejavnost konzerviranja rib, ulovljenih na tem območju, sestavni del nepozabne tradicije, ki se je skupaj z neindustrijskim načinom predelave ohranila do današnjih dni. S takim načinom predelave se pridobijo proizvodi vrhunske kakovosti, saj predvsem uporabljene surovine in neindustrijski način priprave zagotavljajo organoleptične lastnosti, visoko kakovost in prehransko varnost proizvodov.

Gonilo sektorja neindustrijskega konzerviranja so od nekdaj družinska mala in srednje velika podjetja, ki jih vodijo lastniki ustanovitelji ali njihovi potomci, kar je omogočilo, da so se skozi čas ohranili neindustrijski proizvodni postopki. Dolgoletna tradicija tega sektorja v Andaluziji, v katerem so se izkušnje neindustrijske proizvodnje prenašale iz roda v rod, zagotavlja strokovno usposobljeno delovno silo.

Sklic na objavo specifikacije:

(člen 5(7) Uredbe (ES) št. 510/2006 (4))

Celotno besedilo specifikacije zadevnega proizvoda je na voljo na spletni strani:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Melva.pdf

ali

neposredno na domači strani ministrstva za kmetijstvo, ribištvo in okolje (http://www.juntadeandalucia.es/agriculturaypesca/portal), in sicer na naslednji način: „Industrias Agroalimentarias“/„Calidad y Promoción“/„Denominaciones de Calidad“/„Otros Productos“. Specifikacija je pod imenom označbe kakovosti.

(1) UL L 343, 14.12.2012, str. 1.

(2) UL L 93, 31.3.2006, str. 12. Ki jo je nadomestila Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.

(3) Prim. opombo 2.

(4) Prim. opombo 2.